A BIZOTTSÁG HATÁROZATA
2007. december 21.
a 2004/8/EK európai parlamenti és tanácsi irányelv alkalmazásában a külön hő- és villamosenergia-termelésre vonatkozó egységes hatásfok-referenciaértékek megállapításáról
(az értesítés a C(2006) 6817. számú dokumentummal történt)
(EGT vonatkozású szöveg)
(2007/74/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hasznos hőigényen alapuló kapcsolt energiatermelés belső energiapiacon való támogatásáról és a 92/42/EGK irányelv módosításáról szóló 2004/8/EK európai parlamenti és tanácsi irányelvre (1), és különösen annak 4. cikke (1) bekezdésére,
mivel:
(1)
A 2004/8/EK irányelv 4. cikke szerint a Bizottság megállapítja a külön hő- és villamosenergia-termelésre vonatkozó egységes hatásfok-referenciaértékeket, melyek a vonatkozó tényezőkkel differenciált értékek mátrixából állnak, beleértve a létesítmény építésének évét, valamint a tüzelőanyag típusát is.
(2)
A Bizottság a 2004/8/EK irányelv 4. cikkének (1) bekezdésével összhangban megfelelően dokumentált elemzést végzett. A rendelkezésre álló legjobb és gazdaságilag megalapozott technológiának az elemzés által lefedett időszakban megfigyelt fejlődése azt mutatja, hogy a külön villamosenergia-előállításra vonatkozó egységes hatásfok-referenciaértékeknél a kapcsoltenergia-termelő egység építési éve vonatkozásában különbséget kell tenni. Továbbá éghajlati viszonyokhoz kapcsolódó korrekciós tényezőket kell alkalmazni ezekre a referenciaértékekre, mert a tüzelőanyagból történő villamosenergia-termelés termodinamikája a környezeti hőmérséklettől függ. Ezenkívül a decentralizált termelésnek köszönhetően korlátozott hálózathasználattal elért energiamegtakarítások figyelembevétele érdekében az így elkerült hálózati veszteségeket tükröző korrekciós tényezőket kell alkalmazni ezekre a referenciaértékekre.
(3)
Az elemzés ezzel szemben kimutatta, hogy nem szükséges a külön hőtermelésre vonatkozó egységes hatásfok-referenciaértékeket érintően különbséget tenni az építés éve vonatkozásában, mivel a kazánok nettó energiahatékonysága alig fejlődött az elemzés által lefedett időszakban. Nem volt szükség éghajlati viszonyokhoz kapcsolódó korrekciós tényezőkre, mert a tüzelőanyagból történő hőtermelés termodinamikája nem függ a környezeti hőmérséklettől. Ezenkívül nincs szükség hálózati veszteségekhez kapcsolódó korrekciós tényezőkre, mivel a hőt mindig a termelés helyéhez közel használják fel.
(4)
Az egységes hatásfok-referenciaértékek a 2004/8/EK irányelv III. mellékletének f) pontjában említett elveken alapulnak.
(5)
A kapcsolt energiatermeléssel összefüggésben stabil befektetési feltételekre és folytatólagos befektetői bizalomra van szükség. Ennek érdekében helyénvaló a kapcsoltenergia-termelő egység vonatkozásában ugyanazokat a referenciaértékeket ésszerűen hosszú, tíz éves időtartamon át fenntartani. Figyelembe véve azonban a 2004/8/EK irányelv fő célját - a kapcsolt energiatermelés támogatása a primerenergia-megtakarítás érdekében -, célszerű ösztönzőket nyújtani a régebbi kapcsoltenergia-termelő egységek energiahatékonyságát javító felújításokhoz. Ezen okokból a kapcsoltenergia-termelő egységre alkalmazandó, villamos energiára vonatkozó hatásfok-referenciaértékeknek az egység építése utáni tizenegyedik évtől szigorúbbá kell válniuk.
(6)
Az e határozatban előírt intézkedések összhangban vannak a Kapcsolt Energiatermelési Bizottság véleményével,
ELFOGADTA EZT A HATÁROZATOT:
1. cikk
Az egységes hatásfok-referenciaértékek meghatározása
A külön hő- és villamosenergia-termelésre vonatkozó egységes hatásfok-referenciaértékeket az I. melléklet illetve a II. melléklet határozza meg.
2. cikk
A külön villamosenergia-előállításra vonatkozó egységes hatásfok-referenciaértékekre alkalmazandó korrekciós tényezők
1. A tagállamok a III. melléklet a) pontjában meghatározott korrekciós tényezőket alkalmazzák annak érdekében, hogy az I. mellékletben meghatározott egységes hatásfok-referenciaértékek az egyes tagállamok átlagos éghajlati viszonyaihoz igazodjanak.
Az átlagos éghajlati viszonyokra vonatkozó korrekciós tényezők nem alkalmazandók üzemanyagcella-alapú kapcsolt energiatermelési technológia esetében.
Ha egy tagállam területének különböző részei között a hivatalos meteorológiai adatok 5 oC vagy annál nagyobb különbséget mutatnak az éves környezeti hőmérsékletben, az adott tagállam a III. melléklet b) pontjában meghatározott módszer alkalmazásával az első albekezdés értelmében több éghajlati zónát is kijelölhet, és erről tájékoztatnia kell a Bizottságot.
2. A tagállamok a IV. mellékletben meghatározott korrekciós tényezőket alkalmazzák annak érdekében, hogy az I. mellékletben meghatározott egységes hatásfok-referenciaértékek az elkerült hálózati veszteségekhez igazodjanak.
Az elkerült hálózati veszteségekre vonatkozó korrekciós tényezők nem alkalmazandók faalapú tüzelőanyagokra és a biogázra.
3. Ha a tagállamok a III. melléklet a) pontjában és a IV. mellékletben meghatározott korrekciós tényezőket egyaránt alkalmazzák, akkor a III. melléklet a) pontját kell alkalmazniuk a IV. melléklet alkalmazása előtt.
3. cikk
Az egységes hatásfok-referenciaértékek alkalmazása
1. A tagállamok az I. mellékletben meghatározott, a kapcsoltenergia-termelő egység építési évére vonatkozó egységes hatásfok-referenciaértékeket alkalmazzák. Az egységes hatásfok-referenciaértékek a kapcsoltenergia-termelő egység építési évétől számított tíz éven át érvényesek.
2. A kapcsoltenergia-termelő egység építési évét követő tizenegyedik évtől kezdődően a tagállamok az (1) bekezdés alapján a 10 éves kapcsoltenergia-termelő egységre alkalmazandó egységes hatásfok-referenciaértékeket alkalmazzák. Ezek az egységes hatásfok-referenciaértékek egy évig érvényesek.
3. E cikk alkalmazásában a kapcsoltenergia-termelő egység építési éve az az a naptári év, amelynek során az egység megkezdte a villamosenergia-termelést.
4. cikk
Kapcsoltenergia-termelő egység felújítása
Ha egy meglévő kapcsoltenergia-termelő egységet felújítanak és a felújítás beruházási költsége meghaladja egy új, hasonló kapcsoltenergia-termelő egység beruházási költségeinek 50 %-át, a 3. cikk alkalmazásában az építés évének azt a naptári évet kell tekinteni, amelynek során a felújított kapcsoltenergia-termelő egység először villamos energiát termelt.
5. cikk
Tüzelőanyag-keverék
Ha a kapcsoltenergia-termelő egység tüzelőanyag-keverékkel üzemel, a külön termelésre vonatkozó egységes hatásfok-referenciaértékeket a különböző tüzelőanyagok energiabevitelének súlyozott átlagával arányosan kell alkalmazni.
6. cikk
Címzettek
Ennek a határozatnak a tagállamok a címzettjei.
Kelt Brüsszelben, 2006. december 21-én.